גאנג'ואו

גָאנְג'וֹאוּ (בסינית: 赣州; בפין-יין: Gànzhōu) היא נציבות עירונית במחוז ג'יאנגשי שבדרום-מזרח הרפובליקה העממית של סין. העיר גאנג'ואו, שנתנה את שמה לנציבות, מהווה מרכז מסחרי ותחבורתי. על פי מפקד האוכלוסין משנת 2020, התגוררו בנציבות העירונית כ-8.97 מיליון תושבים, מתוכם כ-2.59 מיליון בשלושת הרבעים.

היסטוריה
בשנת 201 לפנה"ס הקים הקיסר גאו דזו, מייסד שושלת האן, נפה בשטחה של גאנג'ואו דהיום. בשנים מוקדמות אלו ההתיישבות והסמכות השלטונית של ההאן, הקבוצה האתנית הגדולה ביותר בסין הייתה מינימלית ומוגבלת לאגן הנהר גאן. הנהר, יובל של נהר היאנגצה דרך אגם פו-יאנג, היווה את אמצעי הקשר עם הצפון כמו גם מקור להשקיה של שדות האורז.

בתקופת שושלת סווי קודם המנהל של האזור לדרגת נציבות והאזור כונה צְ'ייֵנְג'וֹאוּ (虔州 - "ראש הטיגריס"). ההגירה מהצפון בתקופת שושלת סונג חיזקה את האוכלוסייה המקומית ודחקה את שבטי הילידים המקומיים עמוק יותר לתוך ההרים. ההגירה מהצפון התגברה באופן משמעותי לאחר נפילת קאיפנג בירת שושלת סונג הצפונית. השם שונה רשמית לגאנג'ואו בשנת 1153, בתקופת שושלת סונג הדרומית.

לקראת סוף המאה ה-19 נפתחה העיר גאנג'ואו לסחר חוץ והיא היוותה בסיס משני לחברות הזרות. בין 1929 ל-1934 הייתה העיר גאנג'ואו חלק מהסובייט של ג'יאנגשי, אחד הבסיסים של המפלגה הקומוניסטית של סין. בשל קרבתה לבירה "האדומה"  הייתה העיר גאנג'ואו מטרה למספר מערכות כיתור של הקוומינטנג. המצעד הארוך שהיה מאורע מכונן בתולדות סין העממית החל בגאנג'ואו המתגאה עד היום בהיותה ערש המהפכה הקומוניסטית בסין ומתכנה "גאנג'ואו האדומה".

גאוגרפיה
הנציבות העירונית גאנג'ואו משתרעת על פני 39,364 קמ"ר והיא הנציבות הדרומית ביותר במחוז ג'יאנגשי. היא גובלת במחוזות חונאן במערבה, בגואנגדונג בדרומה ובפוג'יין במזרחה, בנציבויות העירוניות  ו בצפונה ומרוחקת כ-330 ק"מ דרום-מערבית לבירת המחוז נָאנְצָ'אנְג. רוב שטחה של גאנג'ואו, יותר מ-70% מהשטח, מיוער, ויותר מ-83% הוא הררי. היערות של גאנג'ואו עשירים בצמחים ובבעלי חיים. הבולטים בהם טיגריס סין הדרומית ונמר ערפילי מצוי. הנהרות גָ'אנְג וגונְג, מתמזגים במרכז עיר גאנג'ואו על מנת ליצור הנהר גאן, הנהר העיקרי של מחוז ג'יאנשי ומכאן הוא זורם צפונה דרך העיר נאנצ'אנג ואגם פו-יאנג ליאנגצה. הנהר גאן הוא גם מקור שמה של העיר.

אקלים
אקלימה של גאנג'ואו הוא סובטרופי גשום. התקופה החמה ביותר בשנה היא סוף יולי ותחילת אוגוסט, ינואר הוא החודש הקר בשנה. כמות המשקעים השנתית הממוצעת עומדת על 1,400 מ"מ.

חלוקה מנהלית
הנציבות העירונית גאנג'ואו מחולקת לשלושה רבעים, שלוש עשרה נפות ושתי נפות עירוניות:
מפהשםסיניתפין-ייןאוכלוסייה (מפקד 2020)שטחצפיפותרובע גָ'אנְגְגוֹנְג章贡区Zhānggòng Qū1,123,276592.31,896רובע נָאנְקָאנְג南康区Nánkāng Qū888,4741,741510.3רובע גָאנְשְׂייֵן赣县区Gànxiàn Qū576,3102,990192.7נפת שִׂינְפֶֿנְג信丰县Xìnfēng Xiàn673,7632,861235.5נפת דָאיוּ'大余县Dàyú Xiàn264,9951,350196.3נפת שָׁאנְגְיוֹאוּ上犹县Shàngyóu Xiàn268,5571,542174.2נפת צ'וֹנְגְיִי崇义县Chóngyì Xiàn177,8312,20780.58נפת אָנְיְוֵּ'אן安远县Ānyuăn Xiàn346,4352,348147.5נפת דִינְגְנָאן定南县Dìngnán Xiàn209,9141,323158.7נפת צְ'וֵ'אנָּאן全南县Quánnán Xiàn169,5031,536110.4נפת נִינְגְדוּ宁都县Níngdū Xiàn702,3944,049173.5נפת יוּ'דוּ于都县Yúdū Xiàn905,4392,892313.1נפת שִׂינְגְגְווֹ兴国县Xīngguó Xiàn715,1493,215222.4נפת חְווֵיצָ'אנְג会昌县Huìchāng Xiàn451,5132,711166.5נפת שׂוּ'נְווּ寻乌县Xúnwū Xiàn280,2192,350119.2נפת שְׁה-צֶ'נְג石城县Shíchéng Xiàn283,1821,568180.6הנפה העירונית 瑞金市Ruìjīn Shì613,8942,442251.4הנפה העירונית לוֹנְגְנָאן龙南市Lóngnán Shì319,1661,647193.8

אתרי תיירות
שמאל|ממוזער|250px| (八境台)
שמאל|ממוזער|250px| (郁孤台)
לגאנג'ואו מגיעים מעט תיירים מקומיים מדי שנה. למרות שגאנג'ואו היא חבל ארץ הררי, מאפילים עליה אתרי תיירות ידועים יותר בג'יאנגשי כדוגמת הרי לושאן והעיר , הידועה ברחבי סין כיצרנית הטובה ביותר של חרסינה. כמה מאתרי העניין בגאנג'ואו כוללים את:
הר גְ'יוֹלְייֵן (九连山), נפת לונְגנָאן – מקור הנהר גָ'אנְג, אחד משני היובלים העיקריים של הנהר גאן.
מעבר מיי (九连山) – מעבר הרים בהרי מלינג בין המחוזות ג'יאנגשי וגואנגדונג.
פסגת צְווֵיוֵיי (翠微峰), נִינְגדוּ.
הארכיטקטורה של בני ההאקה – עם ההאקה שחי בדרום סין הקים מבני מגורים עגולים גדולים בצורה ייחודית לו שנועדו לצורכי הגנה ולכן כללו לכן רק דלת אחת בקומת הקרקע ולא כללו חלונות. דוגמאות: מבצר שִׂין (新围), נפת לונְגנָאן; מבצר יֵנְגִ'י (燕翼围) ביָאנְגצוּן (杨村).
גשר דונְגגִ'ין (东津桥) – גשר פונטון באורך 400 מטרים על הנהר גאן עשוי לוחות עץ המונחים על כ-100 סירות עץ המחוברות בשרשרות ברזל.
פגודת הירקן קשת בענן – ידועה גם כפגודה הלבנה. הפגודה נבנתה בתקופת שושלת מינג בין 1573 ל-1620. הפגודה שוכנת 7 קילומטרים צפונית לעיר גאנג'ואו.
חומת העיר גָ'אנְגגונְג מתוארכת לתקופת שושלת סונג ויש בעיר כמה מבנים ומקדשים מתקופת שושלת מינג ושושלת צ'ינג. בסך הכל יש בגאנג'ואו 17 מקומות המוגדרים "אתרים מוגנים של שרידים תרבותיים לאומיים"  ו-48 " אתרים מוגנים של שרידים תרבותיים מחוזיים".

כלכלה
חקלאות
האקלים הסובטרופי מתאים לגידול פרי הדר. ובנפות שִׂינְפֶנְג, נָאנְקָאנְג, אָנְיְוֵּ'אן ו שׂ'וּ'נְווּ מגדלים תפוזים ופומלות. גידולים חקלאיים נוספים הם טבק וסוכר. משק החי כולל גידול ברווזים (גאנשאן מכונה "ביתו של הברווז המומלח") וארנבות (בעיקר בנפת חְווֵיצָ'אנְג). היערות הנרחבים בנציבות משמשים מקור למוצרי עץ.

אוצרות טבע

גאנג'ואו עשירה במתכות, בראש ובראשונה טונגסטן שבגאנג'ואו יש כנראה את העתודות הגדולות ביותר בעולם למחצב זה ולכן העיר זכתה לכינוי "עיר הטונגסטן". בנוסף יש בגאנג'ואו כמויות מסחריות של בדיל, בריליום, מוליבדן, ביסמוט, ליתיום, זירקוניום, הפניום, סקנדיום, נחושת, אבץ, ברזל, טיטניום, אורניום, טנטלום וניאוביום (שני האחרונים חשובים לתעשיית המכשירים האלקטרונים הניידים). בנוסף יש בגאנג'ואו כמויות מסחריות של פחם, גופרית ומלח.

קישורים חיצוניים




 אתר הממשל של גאנג'ואו 
 מדריך גאנג'ואו אתר China Hotels Reservation. 

הערות שוליים

קטגוריה:ג'יאנגשי:  ערים
קטגוריה:הרפובליקה העממית של סין: ערים
קטגוריה:הרפובליקה העממית של סין: נציבויות עירוניות